עיריית הרצליה, באמצעות מינהל נשים, מקדישה גם השנה לנשות העיר חודש שלם, וזאת מעבר לציון יום האישה הבינלאומי החל ב-8.3. במהלך החודש ייערכו בעיר מגוון אירועים ופעילויות בנושאי תרבות, אמנות ועוד, כולם בהיבט נשי.
בין האירועים שיתקיימו תערוכת נערות "בקול שלי" של קבוצת מחוברות ממועדון הנוער הכוכב השמיני, ביום שלישי , 6.3, שתפתח את אירועי חודש האישה במעמד ראש העירייה משה פדלון והשרה לשוויון חברתי גילה גמליאל. בנוסף, באותו יום יתקיים גם "קונצרט מאמה" שיבוצע על ידי התזמורת האנדלוסית ובו שירים בשפות שונות המעמידים במרכזם את האמא, כמו כן יתקיימו במהלך החודש הרצאות במסגרת "אקדמיה על הבר", שיח בנושא "עוצמה נשית בוראת מציאות", פסטיבל סרטי נשים ועוד.
ראש העיר משה פדלון אמר "חודש האישה מבטא הערכה לעשייה הנשית תוך שהוא מפנה זרקור לקידום נשים ולשוויון הזדמנויות בין המגדרים – נושאים חשובים שחייבים לעמוד בראש סדר היום הציבורי".
מנכ"ל העירייה יהודה בן עזרא אמר "עיריית הרצליה יוזמת כל השנה מגוון פעילויות למען קידום נשים והעצמתן, בהובלת מינהל נשים. חודש האישה הוא עבורנו הזדמנות לתת לנשים במה להשמיע את קולן".
מינהל נשים קיים מזה 18 שנה ופועל לאורך כל השנה לקידום נשים תושבות העיר ועובדות העירייה ומציע מגוון קורסים, פעילויות וסדנאות. בנוסף, ניתן לקבל הכוונה לסיוע משפטי בנושא זכויות נשים במסגרת העירונית ובמשרדי ממשלה. הייעוץ הינו דיסקרטי וללא עלות.